Det ble registrert 158.650 nye personbiler i Norge i fjor, som gjør 2017 til det tredje største salgsåret i historien.

Bare i 1986 og 1985 har nybilsalget i Norge vært høyere, da med henholdsvis 167.352 og 159.079 solgte nye personbiler. Økningen i bilsalget er på 2,6 prosent i forhold til 2016.

Av bilene som ble solgt i fjor, var 33.080 nullutslippsbiler, noe som tilsvarer en andel på 20,9 prosent. Salget av dieselbiler fortsette å falle.

Da elbilsalget tok av, gjeninnførte Danmark registreringsavgiften. Resultat: Kun 17 dansker kjøpte elbil det året

Rask utvikling

– Tendensen er klar: Folk i Norge velger nå elbiler, hybrider og bensinbiler framfor diesel. I 2017 hadde 23,1 prosent av alle nyregistrerte personbiler dieselmotor, mens tallet for 2016 var 30,8 prosent, sier direktør Øyvind Solberg Thorsen i Opplysningsrådet for Veitrafikken (OFV).

Han understreker at så sent som i 2012 var dieselandelen på mer enn 64 prosent, så utviklingen mot mer miljøvennlige drivstoff har gått raskt.

– I tillegg til de nye nullutslippsbilene ble det bruktimportert 8.559 personbiler med nullutslipp i 2017, mange av dem så godt som helt nye. Det betyr at den norske personbilbestanden økte med mer enn 41.000 nullutslippsbiler i 2017, sier han.

Han tror andelen nullutslippsbiler vil ligge på 25 prosent av nysalget i år.

Av en samlet norsk bilpark på rundt 2,7 millioner personbiler, utgjør rene elbiler drøyt 5 prosent, snaut 150.000.

I 2017 hadde personbilene med hybriddrift 31,3 prosent markedsandel. I 2016 var markedsandelen 24,5 prosent.

De ti mest solgte personbilene i Norge i 2017